Monsoon India: বর্ষায় এবার স্বাভাবিক বৃষ্টি ভারতে

নয়াদিল্লি: আসন্ন বর্ষার মরশুমে দেশে স্বাভাবিক থাকবে বৃষ্টিপাতের পরিমাণ৷ বৃহস্পতিবার এমনটাই জানিয়ে দিল মৌসম ভবন৷ জানিয়েছে, চলতি বছর বর্ষায় স্বাভাবিকের ৯৮ শতাংশ পর্যন্ত বৃষ্টি হতে পারে ভারতে৷ এর আগে ২০১৯, ২০২০ এবং ২০২১ সালে বর্ষার চারমাস স্বাভাবিক বৃষ্টিপাত হয়েছে দেশে৷

ভারতের কৃষিক্ষেত্র নির্ভর করে থাকে বৃষ্টিপাতের উপর৷ অতিবৃষ্টি বা অনাবৃষ্টি কোনওটাই চাষবাসের জন্য ভালো নয়৷ বৃষ্টিপাতের পরিমাণ স্বাভাবিক থাকলে ফলন ভালো হয়৷ কৃষি অর্থনীতিকে বিপদের মুখে পড়তে হয় না৷ চাহিদা মতো জোগান পাওয়া গেলে নিয়ন্ত্রণে থাকে কৃষিপণ্যের দাম৷ তাই মৌসম ভবনের স্বাভাবিক বৃষ্টিপাতের পূর্বাভাসে স্বস্তি পেয়েছেন কৃষকরা৷

দেশের সব প্রান্তেই এবার মোটের উপর বৃষ্টিপাতের পরিমাণ স্বাভাবিক থাকবে৷ তবে উত্তর-পূর্ব এবং উত্তর-পশ্চিম ভারতের কিছু অংশে স্বাভাবিকের চেয়ে কম বৃষ্টিপাত হবে৷ মে মাসের শেষে মৌসম ভবন আসন্ন বর্ষাকাল নিয়ে আরও একটি পূর্বাভাস দেবে৷ জুন মাসের বৃষ্টিপাতের হিসেব সেই সময় প্রকাশ করা হবে৷